Asociácia pasívnej požiarnej ochrany Slovenskej republiky

Asociácia pasívnej požiarnej ochrany Slovenskej republiky (skratka APPO SR) je dobrovoľným odborným občianskym združením fyzických osôb a právnických osôb. Hlavným poslaním asociácie je neustále zvyšovanie kvality protipožiarnej bezpečnosti stavieb pri ich navrhovaní, výstavbe a užívaní na Slovensku.

 História 
Asociácia pasívnej požiarnej ochrany SR bola založená v roku 2006 z iniciatívy štyroch odborníkov pôsobiacich v oblasti požiarnej bezpečnosti stavieb. Podnetom na založenie asociácie bola absencia akejkoľvek zodpovednosti za správnu realizáciu opatrení protipožiarnej bezpečnosti na stavbách pri výkone stavebných a montážnych prác. Od jej založenia až do roku 2016 stál na jej čele Ing. František Gilian, ktorý sa od roku 2017 stal jej generálnym sekretárom a funkciu prezidenta vykonáva od roku 2019 JUDr., Mgr., Róbert Károlyi
.
Od roku 2016 asociácia udeľuje Cenu Jaroslava Mika významným odborníkom v oblasti Požiarnej ochrany.

 Medzinárodná spolupráca 
APPO SR je od roku 2007 členom medzinárodnej dohody East Central European Fire Protection Corporation (ECEUFIRE) a od roku 2015 je riadnym členom European Association for Passive Fire Protection (EAPFP). V roku 2015 bol súčasný viceprezident APPO SR Ing. Miroslav Smolka, MBA zvolený na obdobie 9. rokov do prezidentského tímu EAPFP. V decembri 2018 bol Ing. Miroslav Smolka, MBA zvolený do funkcie prezidenta EAPFP na obdobie rokov 2019 až 2021.

 Činnosť a výsledky 
 Tvorba technických návodov 
Asociácia počas svojej existencie spracovala 13 technických návodov TN APPO z rôznych oblastí protipožiarnej bezpečnosti stavieb, ktoré sú verejne dostupné a slúžia širokej odbornej verejnosti ako technická pomôcka na ľahšiu orientáciu v danej problematike. 
 Tvorba technických noriem 
 Národná normalizačná činnosť 
Od roku 2006 až do roku 2016 asociácia spracovala a podieľala sa na spracovaní štyridsiatichtroch slovenských a siedmych českých technických noriem, týkajúcich sa navrhovania požiadaviek protipožiarnej bezpečnosti stavieb (PBS), skúšania a klasifikácie výrobkov na účel PBS a výrobkových noriem na účel PBS. Prevažná väčšina technických noriem bola spracovaná a vydaná bez finančnej podpory štátu. Za normalizačnú činnosť boli členovia asociácie ocenení Cenou Vladimíra Lista za normalizáciu v kategórii „Významný prínos v oblasti technickej normalizácie“ v roku 2010 aj 2012, ktorú udeľuje Úrad pre normalizáciu, metrológiu a skúšobníctvo SR. Kolektív asociácie získal toto ocenenie aj za rok 2014.

 Vydávanie ATN® noriem 
Od roku 2016 sa odborníci v asociácii rozhodli vydávať ATN® technické normy, ako pokračovanie projektu vydávania Technických návodov APPO TN z roku 2008 a reakcia na potreby a požiadavky odbornej verejnosti. Už vydanie prvého dokumentu  ATN® v novembri 2016 malo veľmi pozitívny ohlas medzi odbornou verejnosťou. V roku 2020 bola ochranná známka ATN® zapísaná do registra ochranných známok Úradu priemyselného vlastníctva Slovenskej republiky pod číslom 252340

 Medzinárodná normalizačná činnosť 
Členovia asociácie aktívne pracujú aj v rámci medzinárodnej normalizačnej spolupráce vo svetových aj európskych normalizačných organizáciách ISO, CEN a CENELEC.

 Aktivity v ISO  
V roku 2014 asociácia podpísala dohodu o spolupráci s ÚNMS SR o zodpovednosti za aktivity subkomisie SC1 „Fire Initiation and Growth“ v technickej komisi ISO TC92 „Fire Safety“, v ktorej asociáciu zastupuje prezident pre zahraničné vzťahy. Zástupcovia asociácie sa aktívne zúčastňujú rokovaní ISO TC92, jej subkomisií a pracovných skupín.  

 Aktivity v CEN  
Členovia asociácie sa pravidelne a aktívne zúčastňujú na práci komisie CEN TC127 „Fire Safety in Buildings“ a takmer všetkých pracovných skupín:
 CEN/TC 127/WG 01 „Structural and separating elements“ 
 CEN/TC 127/WG 02 „Services“
 CEN/TC 127/WG 04 „Reaction to fire“
 CEN/TC 127/WG 05 „Roofs“
 CEN/TC 127/WG 07 „Classification“
 CEN/TC 127/WG 08 „Fire Safety Engineering“

 Aktivity v CENELEC 
V rámci spolupráce s CENELEC sa dvaja členovia asociácie od roku 2012 podieľajú v rámci pracovnej skupiny CLC/TC20/WG10 „Fire performance tests for cables“ na príprave a tvorbe dôležitých EN noriem:
 EN 50575: 2014 Power, control and communication cables - Cables for general applications in construction works subject to reaction to fire requirements
 CLC/TS 50576: 2014 Electric cables - Extended application of test results
 EN 50577: 2015 Electric cables - Fire resistance test for unprotected electric cables (P classification) 
Zástupcovia asociácie presadili mnoho dôležitých požiadaviek do týchto EN, ktoré majú zásadný vplyv na konkurencieschopnosť výrobcov patriacich so skupiny malých a stredných podnikov.

 Tvorba právnych predpisov 
 Činnosť na národnej úrovni 
Od roku 2006 asociácia spolupracovala na tvorbe obsahu požiadaviek mnohých národných právnych a technických predpisov v oblasti ochrany pred požiarmi a v oblasti stavebných výrobkov.

Asociácia iniciovala vytvorenie národného systému právnych predpisov a technických noriem pre oblasť požiarnej bezpečnosti elektrických inštalácií a stavebných výrobkov na tento účelGILIAN, F. - FUSEK, V.: Požiarna bezpečnosť stavieb nielen pre elektrotechnikov. Slovenský elektrotechnický zväz - Komora elektrotechnikov Slovenska, 1. Vydanie, Bratislava, 2012. ISBN 978-80-8106-054-0. str. 111GILIAN, F: Technické požiadavky na káblové systémy s funkčnou odolnosťou v požiari - smernica pre navrhovanie, realizáciu a kontrolu. Verlag Dashöfer, Bratislava, 2009. ISBN 978-80-89010-25-7.GILIAN, F. - DEKÁNEK, J.: Požiarna bezpečnosť stavieb nielen pre elektrotechnikov. Slovenský elektrotechnický zväz - Komora elektrotechnikov Slovenska, 2. doplnené a upravené vydanie, Bratislava, 2016. ISBN 978-80-972318-1-1.. Asociácia iniciovala zavedenie pojmov „požiarna konštrukcia“, „zhotoviteľ požiarnej konštrukcie“ a „osvedčenie požiarnej konštrukcie“ do národného právneho predpisu, ktoré sú základom pre určenie zodpovednosti zhotoviteľa za zhotovenú požiarnu konštrukciu na stavbe. 
Asociácia spolupracovala na tvorbe týchto predpisov:
 Vyhláška MVRR SR č. 558/2009 Z.z., ktorou sa ustanovuje zoznam stavebných výrobkov, ktoré musia byť označené, systémy preukazovania zhody a podrobnosti o používaní značiek zhody 
 Vyhláška MDPaT SR č. 350/2010 Z.z. o stavebnom a technickom poriadku dráh
 Vyhláška MDVRR č. 451/2011 Z.z., ktorou sa mení a dopĺňa vyhláška MVRR SR č. 558/2009 Z. z., ktorou sa ustanovuje zoznam stavebných výrobkov, ktoré musia byť označené, systémy preukazovania zhody a podrobnosti o používaní značiek zhody
 Vyhláška MV SR č. 225/2012 Z.z., ktorou sa mení a dopĺňa vyhláška MV SR č. 94/2004 Z. z., ktorou sa ustanovujú technické požiadavky na protipožiarnu bezpečnosť pri výstavbe a pri užívaní stavieb v znení vyhlášky MV SR č. 307/2007 Z. z.
 Vyhláška MDVRR SR č.162/2013 Z.z., ktorou sa ustanovuje zoznam skupín stavebných výrobkov a systémy posudzovania parametrov
 Zákon č. 129/2015 Z.z., ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov a ktorým sa menia a dopĺňajú niektoré zákony
 Vyhláška MV SR č. 202/2015 Z.z., ktorou sa mení a dopĺňa vyhláška Ministerstva vnútra Slovenskej republiky č. 121/2002 Z. z. o požiarnej prevencii v znení neskorších predpisov 
 Technické podmienky MDVRR SR TP 13/2015 Protipožiarna bezpečnosť cestných tunelov
 Zákon č. 51/2017 Z. z., ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov
 Vyhláška Úradu pre normalizáciu, metrológiu a skúšobníctvo Slovenskej republiky č. 61/2017 Z. z. o poplatkoch za poskytovanie technickej normy Úradom pre normalizáciu, metrológiu a skúšobníctvo Slovenskej republiky 
 Zákon, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony
 Zákon o technickej normalizácii a o zmene zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov
 Zákon č. 60/2018 Z. z. o technickej normalizácii
 Vyhláška Ministerstva vnútra Slovenskej republiky, ktorou sa mení a dopĺňa vyhláška MV SR č. 94/2004 Z. z., ktorou sa ustanovujú technické požiadavky na protipožiarnu bezpečnosť pri výstavbe a pri užívaní stavieb v znení neskorších

 Činnosť na európskej úrovni 
Od roku 2014 asociácia spolupracuje na úrovni európskych inštitúcií. Asociácia iniciovala prostredníctvom MDVRR SR niekoľko návrhov na zmeny európskych predpisov resp. návrhov na diskusiu o doposiaľ neriešených oblastiach stavebných výrobkov.
 Zmena ROZHODNUTIA KOMISIE č. 2011/284/EÚ o postupe osvedčenia zhody stavebných výrobkov podľa článku 20 ods. 2 smernice Rady 89/106/EHS, pokiaľ ide o napájacie, ovládacie a komunikačné káble.
 V spolupráci s EAPFP vyvolanie diskusie v Európskej Komisii o skúšobnej metóde veľkých rozmerov na šírenie požiaru po fasáde
 Zmena ROZHODNUTIA KOMISIE č. 2000/367/ES v otázke možnosti použitia P klasifikácie aj pre ďalšie výrobky (okrem káblov) na trvalú dodávku elektrickej energie a signálu napr. na elektrické rozvádzače a ďalšie výrobky slúžiace na tento účel a rozšírenie výrobkovej skupiny o systémy na vedenie a uloženie káblov.

 Referencie 

 Externé odkazy 
 Oficiálna stránka APPO SR
 Oficiálna stránka ECEUFIRE 
 Oficiálna stránka EAPFP

Kategória:Občianske združenia na Slovensku
Kategória:Organizácie založené v 2006
Kategória:Požiarna ochrana